Dit is egter moeilik om ’n balans met twee of meer kinders te handhaaf. Ouers, en ekself, is geneig om meer op die jongste te fokus omdat hy of sy nog nie onafhanklik is nie en alles nog nie mooi verstaan nie. Met ’n besige program is dit vir seker uitdagend om jou aandag tussen jou kinders te verdeel en dieselfde hoeveelheid tyd met elkeen deur te bring.
Wat belangrik is, is om te weet waarvan jou kinders hou. Myne is mal oor speel. Of dit nou wegkruipertjie is of om mekaar op die mat te kielie, die fisiese kontak en lawwe speeltyd laat hulle geliefd voel. Ons ry ook graag fiets en koop gereeld draairoomys. Deur hierdie tyd saam met my kinders deur te bring, wys ek vir hulle dat ek betrokke wil wees en deel van hulle wêreld is. Dit is gelykstaande aan ’n uur se individuele tyd per dag.
Hiermee beweer ek egter glad nie dat individuele tyd en aandag nie nodig is nie. Ongelukkig bly dit dikwels in baie huise in die slag, want tyd is ’n belangrike faktor. Vir my gaan dit oor beplanning en om die tyd te maak.
Vir Sumé sal dit wees om saam te teken of te dans. Dit hoef nie elke dag te gebeur nie, want dit gaan oor die gehalte van die tyd wat julle saam deurbring.
Met sekere dinge sorg ek dat elkeen die nodige alleentyd saam met my kry, soos wanneer Juandré swemles het. Ek en hy gaan alleen, terwyl Sumé by Josephine bly (dankie tog vir haar), want vir ’n kind is dit ’n groot ding om te leer swem en hy het my ondersteuning nodig. Hy wil weet dat ek hom raaksien en met toegewyde aandag kyk hoe hy vorder.
Dis vir kinders belangrik dat ons na hulle moet luister, al is dit ook oor ’n klein dingetjie. Ons moet saam met hulle opgewonde raak en hulle hartseer deel, ongeag hulle ouderdom. Ons betrokkenheid en toegewyde aandag vestig ’n onbreekbare band tussen ma en kind.